Koiba

Koiba () – sala Ramiajame vandenyne, prie vakarinių Panamos krantų, didžiausia Centrinėje Amerikoje. Priklauso Panamos Veragvaso provincijai.

Salos plotas 2701 km². Šiaurėje ir pietryčiuose būdingos lygumos, likusioje dalyje vyrauja ~200 m aukščio kalvos. Tik centre paviršius iškyla iki 416 m (Torės k.). Klimatas tropinis, vidutinė metinė oro temperatūra 26 °C, metinis kritulių kiekis 3500 mm. Gausu trumpų upių (ilgiausia – Negras, 20 km).

Beveik visą salą dengia pirmykštis miškas, pasižymintis didele bioįvairove. Čia aptikta apie 1450 induotinių augalų rūšių, tarp dažniausiai sutinkamų – tikrasis kapokmedis, panaminė sterkulija, išlakusis anakardis, gvianinė karapa ir kt. Taip pat suskaičiuotos 36 žinduolių, 147 paukščių, 39 roplių ir varliagyvių rūšys. Yra kelios endeminės rūšys, nemažai retų (pvz., raudonoji ara). Salos pakrantės ir aplinkiniai vandenys pasižymi gausia vandens gyvūnų įvairove.

1919–2004 m. Koibos saloje veikė kalėjimas. Jį uždarius netrukus įkurtas Koibos nacionalinis parkas, o 2005 m. jis įtrauktas į UNESCO pasaulio paveldo sąrašą.

Kategorija:Panamos salos
Kategorija:Panamos nacionaliniai parkai